《悯农，送张德常吴令出郊劝农，兼柬国瑞公相》
元代·郑元祐

日行底天廓，劝农正其时。畇畇土膏动，穆穆条风吹。

渚花尚自媚，汀柳亦间垂。中吴号沃壤，东作多遗黎。

首更太伯化，民俗恒熙熙。一从干戈兴，杀虏令人悲。

草生髑髅眼，灶绝茅茨炊。十室存二三，烧劫偶见遗。

官租不少贷，民力何由支？张侯尹吴县，冰檗严矜持。

徵科泪暗落，且复鞭创痍。兹当东作兴，载耜循年规。

言告加勉勖，心伤为嗟咨。田老锋镝馀，仅保骨与皮。

犹复望岁丰，迎拜携孤嫠。茹芹敢望饱？无力堪拖犁。

嚼虱恒苦腥，饭牛恒苦饥。侯为百里宰，腹笥盛书诗。

民劳曷小康？民病曷小医？虢文谏周室，千古有令仪。

咽饿啖儿肉，何人埋父尸？民力苟不苏，天鉴亦不私。

上帝专主宰，臣言谅非痴。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。